Sjømateksporten stiger til 13,3 milliarder kroner tross volumfall
Verdien på den norske sjømateksporten har økt hver eneste måned i tre år. Det har aldri har skjedd før. – Takket være stor verdivekst for laks, ørret, torsk og snøkrabbe ble eksportverdien i februar løftet til et historisk høyt nivå, sier leder for Norges sjømatråd, Christian Chramer. Totalt eksporterte Norge sjømat for 13,3 milliarder kroner i februar, opp 339 millioner kroner fra samme tid i fjor.  Verdiveksten kommer på tross av at vi stadig eksporterer mindre. Total mengde eksportert sjømat falt drøye 30 prosent til 194.402 tonn i februar. For laksen, som står for over to tredjedeler av de drøye 13 milliardene, har mengden falt til 78.522 tonn i februar i år. Det er flere tusen tonn lavere enn på samme tid de tre foregående årene. Lakselus og sykdommer har gjort det vanskelig å øke produksjonen av oppdrettslaks. I tillegg fører kvotebegrensninger til mindre fangst av hvit fisk. Svak krone gir verdivekst – Det store bildet er at vi fortsatt eksporterer lavere volum til høyere verdier målt i norske kroner. Samtidig har eksportverdien målt i euro nå falt tre måneder på rad, og i hele åtte av de 12 siste månedene. Dette illustrerer tydelig hvor valutadrevet eksporten er, sier Chramer. En svak krone gjør at det blir billigere å kjøpe den norske fisken i utenlandsk valuta. Europa var det viktigste markedet for norsk sjømat i februar, med 67 prosent av verdien, etterfulgt av Asia (22 prosent) og USA (8 prosent). – Når det gjelder laks, var det i februar en tydelig dreining fra hel fisk mot mer bearbeidede produkter. Andelen eksportert filet har aldri vært høyere i en februar måned før, sier Chramer. Samtidig har det vært rekordhøye nivåer av såkalt produksjonsfisk i starten av året, ifølge Intrafish. Dette er fisk med tydelige sår eller misdannelser, som er forbudt å eksportere før de er feilrettet, av hensyn til den norske laksens omdømme. Ny torskerekord Til tross for strammere torskekvoter, steg verdien på eksport av torsk og skrei til ny rekord i februar. Oppdrettstorsk sto for 12 prosent av eksporten av fersk torsk. Totalt økte eksporten av oppdrettstorsk med 22 prosent til 1.117 tonn, mens verdien steg 33 prosent sammenlignet med februar i fjor.  Mens transittlandet Danmark var det største markeder for fersk villtorsk i februar, var transittlandet Nederland det største markedet for oppdrettstorsken. Sjømatrådet jobber sammen med den norske sjømatnæringen for å øke verdien av norsk sjømat i etablerte og nye markeder verden over. Det er Nærings- og fiskeridepartementet som eier Sjømatrådet, men driften finansieres gjennom en lovpålagt avgift på sjømatprodusentene.
Verdien på den norske sjømateksporten har økt hver måned i tre år. Det er den lengste vekstperioden noensinne. I februar ble det eksportert for historisk høye 13,3 milliarder kroner, til tross for fall i volumet.  Dette skyldes stor verdivekst for laks, ørret, torsk og snøkrabbe.  Laksen står for over to tredjedeler av den totale verdien, selv om mengden har falt.  Andelen bearbeidet laks (filet) har aldri vært høyere på denne tiden av året. En svak krone har bidratt til verdiveksten, da det blir billigere å kjøpe norsk fisk i utenlandsk valuta. 